雲山避地
作者：陽枋
朝代：宋

paragraphs: 依山茅屋兩三間，與世相遺盡日閒。
背擁藍屏半天碧，面對參差橫架山。
徑草蒙頭雲覆屋，泉甘土肥似盤谷。
劍峰林密杳無邊，綿峽潭深幽莫燭。
有鮮可食美可茹，康樂和平長自飫。
有時拂石弄泉聲，有時策杖登山去。
山中日沈山月出，巖暝林晦總佳適。
平石如臺倚山隈，準擬結茅閒讀易。
尚論古人得我心，商傅周姜漢子陵。
好共栽桃艷長春，却恐漁父來相尋。